fr da en da en sv fr da en da da da da da da da da sv da it en
En stafet, en torso, et banner - PART OF A STORY
Det er tidlig morgen, solen trænger nattes mørke tilbage og farver himlen irgrøn og ferskenfarvet. Skyerne for lov at stå som flade, blygrå kæmper i horisonten, mens disen hyller markerne i deres magiske slør. Jeg plejer ikke at være oppe på denne tid af dagen. Jeg ser sjældent Karlsvognen stå i Syd. Jeg oplever kun med store mellemrum den indforståethed, der er blandt dem, der tager bussen klokken lidt i fem om morgenen. Det skyldes ikke kunstnertræffet i Fåborg i denne weekend, at jeg er oppe før Fanden får sko på – han må i øvrigt være B-menneske, for jeg er bestemt ikke alene i toget mod København. Havet kruser sig og bølgerne er endnu kun ganske små, som om havet drømmer og er på nippet til at vågne. Der er nu så meget
lys at skyerne er ved at få facon. En mand forsøger at dæmpe sine højlydte nys i stillekupéen og pudser forsigtigt næsen i et papirslommetørklæde.
Årsagen til denne tidlige morgen skyldes Aske Ebbesen, skuespiller og fortællekollega. Han har indbudt mig til at undervise de næste 14 dage rundt om på landets gymnasier, i historiefortælling forstås. De 10 workshops i fortælling er en del af Operation Dagsværks Danmarks turné. Jeg glæder mig til at møde min partner in crime Camilla, jeg glæder mig til at høre de unges historier, og opleve deres udvikling over tre en halv time.
Korsør – skyerne danser nu.
Weekenden stod i kunstens tegn. Fredag var udstillingen på Fåborg bibliotek hængt op og klar til publikum. Med sine 73 fisk og otte hvaler, samt 24 nye magnetiske fisk i Bobler malerierne, så kunne det kun blive godt og det er det. Den hænger der til den 30. september. Så var der torso-workshop, hvor jeg fik lov at pakke den lokale præsts nøgne overkrop ind i gips, og hun fik lov at pakke mig ind, mens alle de andre 15 kvinder morede sig over mine hvin og grimasser da den kolde, våde gips mødte min varme hud. Torsoerne blev dekoreret lørdag og udstillet søndag. Herlig oplevelse. Og kunststafet, og banner og fællesmiddag og Jens Peter Madsen kom og fortalte sammen med mig. Han fortalte sine skønne og livsbekræftende Simonhistorier, som du kan høre en af her:
Slagelse – nu skal jeg af.
Note: Dette blev skrevet i toget tirsdag morgen meget tidligt, i dag er det onsdag og jeg har lige været på Middelfart Gymnasium hele dagen for at holde workshop i historiefortælling. Det var en herlig oplevelse, at se hvor gode historier eleverne kunne frembringe på ganske kort tid. Al ære og respekt til dem.
Skriv et svar Annuller svar
Din e-mailadresse vil ikke blive publiceret. Krævede felter er markeret med *